SK Úradný vestník Európskej únie C 360/37

Odôvodnené stanovisko Rady: Pozícia Rady v prvom čítaní (EÚ) č. 13/2015 na účely prijatia smernice Európskeho parlamentu a Rady o balíkoch cestovných služieb a dohodách o cestovných službách, ktorou sa mení nariadenie (ES) č. 2006/2004 a smernica Európskeho parlamentu a Rady 2011/83/EÚ a ktorou sa zrušuje smernica Rady 90/314/EHS

(2015/C 360/02)

I. ÚVOD

1. Komisia 9. júla 2013 predložila návrh, ktorý sa zakladá na článku 114 zmluvy, ako aj oznámenie „Pravidlá EÚ o balíku cestovných služieb vstupujú do digitálneho veku“.

2. Rada sa 6. septembra 2013 rozhodla konzultovať s Hospodárskym a sociálnym výborom, ktorý zaujal stanovisko 11. decembra 2013. Rada sa 19. septembra 2013 rozhodla konzultovať s Výborom regiónov, ktorý sa rozhodol stanovisko nezaujať.

3. Európsky parlament (EP) prijal pozíciu v prvom čítaní 12. marca 2014, pričom k návrhu Komisie vypracoval 132 pozmeňujúcich a doplňujúcich návrhov. V novembri 2014 EP vymenoval Birgit COLLINOVÚ-LANGENOVÚ (PPE/DE) za novú spravodajkyňu, keďže predošlý spravodajca Hans Peter Mayer (PPE/DE) sa neuchádzal o znovuzvolenie.

4. Pracovná skupina pre ochranu a informovanosť spotrebiteľa začala so skúmaním návrhu v septembri 2013. Počas prvého zasadnutia venovaného tomuto spisu pracovná skupina preskúmala posúdenie vplyvu vypracované Komisiou. V rámci tohto preskúmania delegácie vo všeobecnosti vyjadrili spokojnosť s metódami a kritériami, ktoré Komisia uplatnila vo svojom posúdení vplyvu.

5. Rada (COMPET) prijala 4. decembra 2014 všeobecné smerovanie, ktoré slúžilo ako mandát pre predsedníctvo na začatie rokovaní s EP (16054/14).

6. Následne sa 4. februára, 5. marca, 22. apríla a 5. mája 2015 uskutočnili štyri neformálne trialógy. Na zasadnutí 5. mája EP aj predsedníctvo predbežne odsúhlasili celkový kompromisný balík, v ktorom sa dosiahla primeraná rovnováha medzi rôznymi záujmami.

7. V tejto súvislosti Rada (COMPET) na zasadnutí 28. mája 2015 prijala politickú dohodu, ako sa uvádza v dokumentoch 8969/15 a 8969/15 COR 1.

8. EP následne listom zo 17. júna 2015 informoval Radu, že v druhom čítaní schváli pozíciu Rady bez pozmeňujúcich a doplňujúcich návrhov.

II. CIEĽ

9. Všeobecným cieľom návrhu je zlepšiť fungovanie vnútorného trhu a dosiahnuť vysokú úroveň ochrany spotrebiteľov v sektore balíkov cestovných služieb. V platnej smernici, prijatej v roku 1990, sa stanovili práva cestujúcich, ktorí si kupujú balíky dovolenkových služieb, ktoré obvykle zahŕňajú dopravu a ubytovanie. V rozhodnutí Súdneho dvora z roku 2002 sa objasnilo, že pojem „vopred stanovená kombinácia“ sa vzťahuje aj na cestovné služby, ktoré cestovná kancelária kombinuje na výslovnú žiadosť zákazníka tesne pred uzavretím zmluvy medzi týmito dvomi zmluvnými stranami. Napriek tomuto rozsudku Súdneho dvora naďalej nebolo jasné, do akej miery sa uvedená smernica vzťahuje na moderné spôsoby kombinovania cestovných služieb.

III. ANALÝZA POZÍCIE RADY V PRVOM ČÍTANÍ

A. Všeobecne

10. Pôvodný návrh Komisie sa upravil a čiastočne preformuloval dohodou, ktorá sa dosiahla medzi Radou a EP. V záujme prispenia k riadnemu fungovaniu vnútorného trhu a vysokej úrovni ochrany spotrebiteľov je cieľom zmenšiť právnu roztrieštenosť, vytvoriť rovnaké podmienky a posilniť európsky cestovný ruch systematickým odstraňovaním prekážok cezhraničného obchodu.

B. Hlavné otázky politiky

11. Úroveň harmonizácie (článok 2 ods. 3 a článok 4)

Na základe pozmeňujúceho návrhu EP zaviedla Rada nový osobitný článok o úrovni harmonizácie, v ktorom sa zdôraznila zásada „maximálnej harmonizácie“ a doplnil odsek (zo smernice o právach spotrebiteľov) venovaný ochrane vnútroštátneho zmluvného práva. Cieľom uplatňovania tejto zásady je zvýšiť transparentnosť trhu, predovšetkým online trhu, aby sa zvýšila dôvera cestujúcich a podporil dopyt.

12. Vymedzenie balíka – zahrnutie tzv. „preklikov“ [článok 3 bod 2 písm. b) bod v) a odôvodnenie 13]

Rada na žiadosť EP súhlasila, že tzv. „prekliky“ zostanú zahrnuté vo vymedzení balíka. K „prekliku“ dochádza, ak sa od rôznych obchodníkov prostredníctvom prepojených on-line rezervačných procesov zakúpia najmenej dva rôzne druhy cestovných služieb a ak si obchodníci v rámci 24 hodinovej lehoty zašlú meno, e-mailovú adresu a platobné údaje cestujúceho. Okrem toho sa doplnila doložka o preskúmaní, podľa ktorej Komisia po troch rokoch od nadobudnutia účinnosti smernice musí posúdiť účinnosť tohto ustanovenia, a to najmä vymedzenie pojmu „prekliky“, a môže predložiť legislatívny návrh.

13. Dohody o spojených cestovných službách (článok 3 ods. 5 a článok 19)

Vymedzenie dohody o spojených cestovných službách, ktoré sa pôvodne nazývali asistenčné cestovné služby, sa rozvinulo uvedením toho, že rozdielne cestovné služby si musí cestujúci vybrať a zaplatiť oddelene. Okrem toho sa uvádza, že obchodník musí cieleným spôsobom sprostredkovať nákup doplnkových cestovných služieb od iného obchodníka a že následná zmluva s týmto iným obchodníkom sa musí uzavrieť najneskôr 24 hodín po potvrdení zakúpenia prvej cestovnej služby. Toto vymedzenie sa vzťahuje na prípad, keď cestujúci nakúpi rôzne cestovné služby na účely tej istej cesty alebo dovolenky v rámci samostatných transakcií, ak nákup týchto služieb sprostredkúva obchodník, ale nie je splnené žiadne z kritérií balíka. Cieľom je zabezpečiť, aby bol cestujúci pri nákupe spojených cestovných služieb chránený v prípade platobnej neschopnosti obchodníka, ktorý tieto spojené cestovné služby sprostredkúva. Cestujúci bude mať teda právo na repatriáciu, ak v dôsledku platobnej neschopnosti obchodníka zodpovedného za prepravu osôb uviazne v cieli cesty. Okrem toho pred uzavretím zmluvy, ktorá vedie k dohode o spojených cestovných službách, musí obchodník cestujúceho prostredníctvom štandardných formulárov informovať, že nebude požívať práva vyplývajúce z tejto smernice s výnimkou ochrany v prípade platobnej neschopnosti.

14. Vymedzenie balíka – kombinácie tvoriace balík [článok 3 bod 2 písm. b) a odôvodnenie 18]

S cieľom zmierniť finančné a administratívne zaťaženie malých podnikov, najmä hotelov a penziónov, Rada vyjasnila vymedzenie balíka.

Predovšetkým ozrejmila, že ak sa rezervuje doplnková cestovná služba, ktorá nepredstavuje 25 % alebo viac z hodnoty kombinácie cestovných služieb a nie je podstatným atribútom cesty, alebo ak sa doplnková cestovná služba vyberá a kupuje až po vykonaní prvej cestovnej služby, nemalo by sa na ňu vzťahovať vymedzenie balíka.

15. Ochrana v prípade platobnej neschopnosti (články 17 a 19 a odôvodnenia 38 až 44)

Účinnosť systému ochrany a právomoc rozhodovať o spôsobe zabezpečenia ochrany pred platobnou neschopnosťou členskými štátmi boli kľúčovými cieľmi Rady. V znení sa preto stanovuje, že ochrana pred platobnou neschopnosťou by mala poskytovať primerané pokrytie za všetkých pravdepodobných okolností a mala by odrážať výšku finančného rizika, ktoré predstavujú činnosti obchodníka, ale že táto zodpovednosť by nemala byť neobmedzená. Zodpovednosť v rámci systému ochrany v prípade platobnej neschopnosti by sa mala uplatňovať len za okolností zohľadňovaných v rámci bežného posúdenia rizika. V rámci účinnej ochrany v prípade platobnej neschopnosti by sa nemalo byť povinné zohľadňovať vysoko nepravdepodobné riziká, pretože neexistuje dôvod očakávať, že systémy budú pokrývať nepredvídateľné náklady. Ďalším dôležitým cieľom je predchádzať zbytočnému finančnému a administratívnemu zaťaženiu malých a stredných podnikov. V záujme toho sa v znení uvádza, že členské štáty by pri stanovovaní pravidiel ochrany v prípade platobnej neschopnosti, ktorú majú poskytovať obchodníci v súvislosti s balíkmi služieb a dohodami o spojených cestovných službách, mali zohľadniť osobitnú situáciu menších spoločností.

16. Predzmluvné informácie (článok 5)

Pokiaľ ide o predzmluvné informácie, cieľom znenia je zabezpečiť, aby mali cestujúci informácie potrebné na podložené rozhodnutie bez toho, aby boli cestujúci a organizátor zaťažovaní prílišným počtom informačných požiadaviek. Návrh Komisie sa preto zjednodušil, najmä vypustením predzmluvných informačných požiadaviek týkajúcich sa približných lehôt na vybavenie víz, pretože tieto lehoty sa výrazne líšia v závislosti od štátnej príslušnosti cestujúceho a pre cestujúcich nemajú tieto informácie v tejto fáze veľký zmysel. Rada a EP sa však dohodli, že sa uvedú všeobecné informácie o pasových a vízových požiadavkách vrátane približných lehôt na vybavenie víz.

17. Ubytovanie v prípade neodvrátiteľných a mimoriadnych okolností (článok 13 ods. 7 a odôvodnenie 35)

V znení sa uvádza, že v prípade neodvrátiteľných a mimoriadnych okolností, ktoré zdržujú návrat cestujúceho, sa ubytovanie v rovnakej kategórii (ak je to možné) obmedzí na maximálne 3 noci, ak právne predpisy Únie neustanovujú inak.

18. Zmeny dôležitých zmluvných podmienok (článok 11 ods. 2 a odôvodnenie 33)

V prípade zmeny dôležitých zmluvných podmienok musí organizátor informovať cestujúceho o primeranej lehote, v ktorej má cestujúci informovať organizátora o svojom rozhodnutí vrátane možnosti vypovedať zmluvu.

19. Náhrada nemateriálnej škody (článok 14 ods. 2 a odôvodnenie 34)

Rada potvrdila, že cestujúci má nárok na náhradu akejkoľvek škody. Zahŕňa to je náhradu nemateriálnej škody, keďže v odôvodnení sa uvádza, že náhrada by sa mala takisto vzťahovať na všetky nemateriálne škody, ako je napríklad náhrada za situáciu, keď došlo k strate pôžitku z cesty alebo dovolenky v dôsledku značných problémov pri poskytovaní príslušných cestovných služieb.

20. Vylúčenie príležitostných a neziskových balíkov a spojených cestovných služieb [článok 2 ods. 2 písm. b) a odôvodnenie 19]

Rada sa rozhodla vyňať z rozsahu pôsobnosti smernice príležitostné a neziskové balíky a spojené cestovné služby, keďže v takýchto prípadoch nie je natoľko potrebné chrániť cestujúcich. Avšak s cieľom umožniť cestujúcim prijímať podložené rozhodnutia by mali byť verejne dostupné informácie o tom, že táto smernica sa nevťahuje na uvedené produkty.

21. Služobné cesty [článok 2 ods. 2 písm. c)]

Znenie vo všeobecnosti vylučuje služobné cesty vo forme balíkov či spojených cestovných služieb zakúpené na základe zmluvy o zabezpečení služobných ciest uzavretej medzi obchodníkom a inou fyzickou alebo právnickou osobou, ktorá koná na účely súvisiace s jej obchodnou, podnikateľskou, remeselnou alebo profesijnou činnosťou, keďže tieto služobné cesty už majú vo vzťahu k dovolenkovým balíkom porovnateľnú úroveň ochrany.

22. Prenájom vozidiel [článok 3 bod 1 písm. c)]

Prenájom „motocyklov, ktoré si vyžadujú vodičský preukaz skupiny A podľa článku 4 ods. 3 písm. c) smernice 2006/126/ES“ sa uvádza v jednom ustanovení s „prenájmom automobilov“. Táto skupina je vyhradená pre väčšie motocykle bez obmedzenia objemu alebo výkonu motora.

23. Zmluvy uzatvorené telefonicky (článok 27 ods. 2)

Rada zracionalizovala informačné požiadavky na zmluvy uzatvorené diaľkovými komunikačnými prostriedkami vrátane telefónu uplatnením článku 8 ods. 6 smernice o právach spotrebiteľov.

24. Transpozícia (článok 28)

Členské štáty majú vzhľadom na zložitosť a ďalekosiahle dôsledky navrhovaného právneho predpisu, najmä pre orgány štátnej správy a podniky, na transpozíciu 24 a na začatie uplatňovania 30 mesiacov.

25. Prílohy I a II

S cieľom uviesť koncepciu „dohody o spojených cestovných službách“ do praxe Rada doplnila dve prílohy, v ktorých sa zrozumiteľne a štandardizovaným spôsobom vysvetľujú práva a povinnosti cestujúcich a obchodníkov v súvislosti s balíkmi služieb a dohodami o spojených cestovných službách.

IV. ZÁVER

Rada pri stanovení svojej pozície v plnej miere zohľadnila návrh Komisie a pozíciu EP v prvom čítaní. Súčasné znenie odráža spravodlivým a vyváženým spôsobom rôzne názory vyjadrené počas rokovaní a cestujúcim a podnikom by malo poskytnúť jednoduchý, ale účinný a nadčasový rámec, ktorý možno využívať v praxi.